TABDI KÖZSÉG KÉPVISELŐTESTÜLETE

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

21/2018. sz. ülés

J E G Y Z Ő K Ö N Y V

Készült:A Képviselőtestület által 2018. december 13-án a Tabdi Faluházban megtartott közmeghallgatásról

Jelen vannak: Fábián Sándor polgármester, Kovács László alpolgármester, Horváth-Hetényi Vivien, Krauczi József, Szkenderovits Lajosné képviselők, Filus Jánosné jegyző, SzedmáknéBránya Anita jegyzőkönyvvezető

Bejelentve távol maradt: Földházi Ferenc, Kiss Sándor képviselők

NAPIREND:

1. Falugyűlés, közmeghallgatás

Lakosság részéről megjelentek száma: 20 fő

A polgármester köszöntötte a megjelenteket. Tájékoztatta a jelenlévőket, hogy a helyi önkormányzatokról szóló törvény szerint a Képviselő-testület évente köteles közmeghallgatást tartani, melyen az állampolgárok közérdekű kérdéseket és javaslatokat tehetnek. Ezen kívül kérdéseikkel a választott képviselőket bármely időpontban megkereshetik az emberek.

2018-ban a már elkezdett utunkon tudtunk haladni. A település fejlődése töretlenül halad. 2014-ben az önkormányzati választásokon 25 pontban fogalmaztuk meg a célokat. Ebből 15 már megvalósult és kettő jelenleg folyamatban van (fogászat-csecsemőgondozó, gyalogátkelőhely kialakítása).

2018. év fejlesztései voltak:

- Szociális szolgáltató épület 40 milliós pályázati forrásból való létrehozása. Ennek befejezése 2019. I. félévében történik. Ide kerül a védőnő, a tanyagondnoki szolgálat, a házi segítségnyújtás, családsegítő és egy klubszoba kialakítása az időseknek.

- Közlekedésfejlesztés keretében 42 millió forintot nyertünk, ebből valósítjuk meg a gyalogátkelőhelyet az iskola előtt, parkolók kialakítását és a Kossuth L. – Vasút – Dózsa Gy. utcai csomópont biztonságossá tételét. A várható megvalósítás 2019-ben lesz.

- Egészségügyi alapellátás fejlesztésére, továbbá energetikai korszerűsítésre összesen 28 millió forint támogatást kaptunk. Ebből újítanánk fel az orvosi rendelőt, illetve ugyanott lenne kialakítva a fogorvosi rendelő is. Ez szintén 2019-ben fejeződik be.

- Vidékfejlesztési pályázat keretében a hátsó elkerülő út szilárd burkolattal történő ellátására, valamint erőgépek beszerzésére kaptunk támogatást. Reményeim szerint így végképp megoldódik a kamionos forgalom teljes áthelyezése.

- A közmunkaprogram keretében sok gépet, eszközt tudtunk beszerezni. Az önkormányzati kertben idén is paprikát termesztettünk, ami sikeres volt. Szociális célokra is használtuk. 2019-ben ebben a programban már nem veszünk részt, emberi erőforrás hiánya miatt. A kert bérbeadásában gondolkodunk.

- Közvilágítás bővítése történt a külterületi részeken. Az önkormányzati önerőn kívül a szolgáltató is biztosított forrást – cserében a hosszabb távú karbantartási megállapodásért.

A vasúti megállóhoz is szükséges lenne a közvilágítást megoldani, ezügyben jelenleg tárgyalásokat folytatunk.

-Idén is részt vettünk a szociális tűzifa pályázaton – sikeresen. Az idei pályázaton 78 m3 fát nyertünk, továbbá a tavalyi keretet kiegészítették 18 m3-rel, így összesen idén 96 m3 fát tudunk a rászorulók részére kiosztani. Ez még karácsony előtt kiszállításra kerül.

Téli rezsicsökkentés címén 12 ezer forint értékben tűzifát, illetve 2 háztartás esetében gázpalackot, egy háztartás esetében szenet biztosít a kormány. Ehhez első körben egy vállalkozóval kell megállapodást kötni, aki biztosítja a tüzelő kiosztását.

A háziorvosunk 2018. december 31. nappal nyugdíjba vonul, amit október végén jelentett be. Két hónap alatt kellett megoldani a helyettesítést. Szerencsések voltunk, hogy ez sikerült. Fél év után a praxis jog visszaszáll az önkormányzatra, hogy ne kelljen a következő háziorvosnak megvenni a praxisjogot. Egy évig biztosan helyettesítéssel látjuk el a feladatot. 2019. január 1. napjától Dr. Palágyi János háziorvos lesz a helyettes orvos. Délelőtti és délutáni rendelés is lesz, ez a rendelő ajtaján feltüntetésre kerül. Az asszisztencia nem változik. Az előzetes információk alapján a Nemzeti Egészségfejlesztési Alap finanszírozása elegendő lesz a működésére, de ez majd menetközben derül ki.

Amennyiben az orvosi rendelő fejlesztése megvalósul, talán könnyebben fogunk állandó háziorvost is találni.

2018-ban is összefogással sok napot töltöttünk együtt, sok programunk volt. A közösség összekovácsolásához ezek elengedhetetlenül szükségesek.

Jó a kapcsolat a helyi civil szervezetekkel is, amelyek működését az idén is támogatott az önkormányzat.

A jövőre vonatkozó terveink:

-A rendőrlakás mini bölcsödévé való átalakítása. Erre a projektre most támogatási lehetőség nyílik, és a beruházással esetleg a lakosságszám növekedését is elérhetjük.

-További szilárd útburkolat kiépítése a belterületen. 2019-ben részt veszünk ilyen pályázatban még akkor is, ha magasabb önerő szükséges is hozzá.

-Szent István utcában járda kiépítése. Ennek előkészítése folyamatban van.

-A temető felé vezető hátsó út (Dózsa György utca) felújítása.

-Rendezvénytér kialakítása, illetve a sportöltöző felújítása (ezek az elmaradt fejlesztési tervek között vannak).

-A központban lévő félkész épület valamilyen módú hasznosítása továbbra is a tervek között szerepel.

-Civil szervezetek támogatása az elkövetkezendő időszakban is fontos cél.

-A rendezvényeink is nagyon fontosak, a közösséget összetartja. Az itteni összefogás példaértékű a környező települések számára is.

A költségvetésünk megnyugtató, jelenleg – a pályázati pénzeken kívül – 50 millió forint szabad pénzügyi forrással rendelkezünk.

A tájékoztatót követően kérte a jelenlévőket, hogy amennyiben az elhangzottakhoz, vagy egyéb más témában hozzászólásuk, kérdésük lenne, azt tegyék meg.

Opauszki Sándor helyi lakos: A Szent István utcai járda kiépítése megvalósítható lehet? A tájékoztató alapján erre lenne fedezet.

Fábián Sándor polgármester: Mindenképpen azon van a Képviselő-testület, hogy ez kivitelezhető legyen. Ahogy már mondtam ennek létrehozása folyamatban van. Kerékpár út épül Kiskőrös Tabdi elágazásig, ebből esetleg ki lehet hozni, lobbizni azt, hogy továbbmenjen Tabdin keresztül Csengődig. Ez is egy lehetőség lenne a temetőig való biztonságos közlekedés szempontjából.

Torgyik Pál helyi lakos: A településnek vannak sátrai, sörpadjai. Ki az, aki ezeket kiadhatja. Tudomásom van róla, hogy Kiskőrösnek kiadták és nem jött vissza mind.

Fábián Sándor polgármester: A faluház vezetője jogosult a bérleti megállapodások megkötésére. Ezeket csak Kiskőrösnek a kakasfőző napra, illetve Kaskantyúnak szoktuk csak odaadni. Most valóban egy darab nem jött vissza, illetve egy eltört, ezeket természetesen ki kell fizetni.

Torgyik Pál helyi lakos: Van-e temetőgondnok, mert nem látom kint a temetőben. Temetéskor a sírásók takarítják ki a ravatalozót is.

Fábián Sándor polgármester: Igen van temetőgondnok, de nem csak ez a munkája. Nem lehet mindig ott, mivel egyéb feladatot is el kell látnia, melyek az évek során jelentkeztek. Az, hogy a vállalkozó pénzt kér a szolgáltatásért, ez azt is jelentheti, hogy a ravatalozót felsepri. Nincs bérleti díj a ravatalozóért.

Torgyik Pál helyi lakos:Van-e ellenőrizve a gondnok, hogy hol van, mit csinál. A faluban még csoda, hogy nem történt baleset, mert balesetveszélyesen közlekedik a kistraktorral.

Krauczi József képviselő: Más települések, fenntartók pénzért adják ki a ravatalozót, itt nincs ilyen, úgyhogy ezért a ravatalozó belsejét ki lehet takarítani a vállalkozónak, ez nem ördögtől való gondolat.

Sinkovicz Pálné helyi lakos: Én szeretném megköszönni a munkát, szépen fejlődik a falu, úgy gondoltam jól szerepeltek. Saját magam is tapasztalom a segítőkészséget. Az Imaháznál az összegyűjtött szemetet elvitték. Ez a figyelmesség nagyon jólesett. Kívánom, hogy legyen erőtök tovább folytatni a munkát.

Andriska László helyi lakos: Engedd meg, hogy gratuláljak ahhoz, hogy végre azt halljam, hogy a településnek van pénze. Nem volt ez mindig így. További jó munkát kívánok.

Pagács Edit helyi lakos: A Jókai dűlőben mikor lesz köves út?

Fábián Sándor polgármester: Pontos információt nem tudok mondani, amint lesz olyan program aminek keretében erre lehet pályázni, akkor ezt megtesszük. A lakott részeket jó lenne bekapcsolni a szilárd utak közé.

Pazdernyik Pál helyi lakos: A Dózsa György út végén sokan szitkozódnak, az a szakasz nagyon rossz. Rengeteg a kátyú, az éles kövek. A mezőgazdasági tulajdonosok is kijönnek a tárcsával az útra, ez még jobban tönkre teszi. Ez nagy gond az ott közlekedőknek.

Fábián Sándor polgármester: Látjuk mi is, ezért van ez is tervben. Természetesen fontossági sorrendet is fel kell állítani, ahol lakott rész van, ott fontosabb, de erről sem feledkezünk meg.

Sinkovicz Pálné helyi lakos: A dűlőutakon is nagy probléma, hogy a tulajdonosok tárcsázzák az utakat. Hogyan lehet rákényszeríteni ezeket az embereket, hogy a saját területükön menjenek csak.

Fábián Sándor polgármester: Ez örök probléma, a pályázatokon a támogatás tőkeszámra megy, ezért mind kintebb teszik az ültetvényt. Ez felfogás kérdése. Egyébként sincsenek kijelölve a tulajdoni viszonyok. A külterületi utaknál ebből probléma is van, de továbbra is azt tudom mondani, hogy ez belátás, felfogás kérdése.

Több kérdés, hozzászólás, javaslat nem volt, a polgármester elköszönt a jelenlévőktől, és kérte egyben a lakosságot, hogy ne csak a közmeghallgatáson mondják el véleményüket, hanem bármikor felkereshetik a testület tagjait.

Kmft.

 Fábián Sándor Filus Jánosné

 polgármester jegyző